
MENSAHE SA PAGTATAPOS

Mainit na pagbati sa mga mag-aaral na nagsipagtapos ngayong taong 2013-2014.

Isang balakid ang inyong nalampasan sa pagtatapos na ito. Nagbunga na ang inyong mga paghihirap, sakripisyo, pagtitiis at pagtitiyaga sa pag-aaral sa nakalipas na halos sampung buwan. Nakamit ninyo ngayon ang tamis ng tagumpay.

Subali’t ang lahat ng mga ito ay hindi mapag-tatagumpayan kung kayo ay nag-iisa lamang. Dapat sanang tandaan, na sa lahat ng sandali, kaakibat ninyo ang inyong mga magulang, na hindi pinagsasawaan ang pag-aaruga, pag-alalay at pag-papamalas ng pagmamahal sa inyo, sa simula pa ng kayo ay isinilang. Sila ang mga unang humubog at naghanda ng inyong mga isipan sa pagharap ninyo sa inyong pag-aaral. At nasa inyong tabi rin ang mga guro na nag-alay ng mga sakripisyo, pawis at tiyaga, upang kayo ay makarating sa pagtatapos na ito. Mga pangalawa ninyo silang magulang na humuhubog sa kabuuan sa inyong katauhan.

Ngunit dapat din nating isa-isip na ang pagtatapos na ito ay isa lamang hudyat para sa mas marami, mas higit pa na pag-aaral at sakripisyo sa darating na panahon. Mga pag-aaral na nanganga-ilangan ng higit na atensyon, sakripisyo at tiyaga, upang makarating sa mas higit na tagumpay at sa kaginhawahan sa buhay. Muli, ang inyong mga magulang, at ang inyong mga guro, ay nasa inyong tabi, umaalalay, uma-aruga, hanggang sa muli ninyong pagtatapos. Huwag din sanang kalilimutan ang pagdarasal at paghingi ng tulong sa Dakilang Maykapal, na kung saa nagmula ang lahat ng parangal at papuri.

Muli, isang mainit na pagbati sa inyong pagtatapos at sana, kasiyahan kayo ng pagpapala ng Panginoon sa lahat ng inyong mga adhikain sa buhay.

Congratulations!!!

Maraming salamat po.

